## Uredba o unutarnjem ustrojstvu Ministarstva turizma

### NN 37/2000 (6.4.2000.), Uredba o unutarnjem ustrojstvu Ministarstva turizma

# VLADA REPUBLIKE HRVATSKE

**850**

Na temelju članka 60. stavka 1. i 2. Zakona o sustavu državne
uprave (»Narodne novine«, br. 75/93, 48/99 i 15/2000),
Vlada Republike Hrvatske je na sjednici održanoj 30. ožujka
2000. godine, donijela

## UREDBU

### O UNUTARNJEM USTROJSTVU MINISTARSTVA TURIZMA

I. OPĆE ODREDBE

Članak 1.

Ovom Uredbom uređuje se unutarnje ustrojstvo Ministarstva
turizma (u daljnjem tekstu: Ministarstvo), naziv upravnih organizacija
i unutarnjih ustrojstvenih jedinica u sastavu Ministarstva te
njihov djelokrug rada, način upravljanja tim organizacijama
i ustrojstvenim jedinicama, okvirni broj službenika i namještenika
potreban za obavljanje poslova i drugih pitanja važnih za
rad Ministarstva.

Uz poslove utvrđene ovom Uredbom unutarnje ustrojstvene jedinice
Ministarstva obavljaju i druge poslove koje im povjeri ministar.

II. UNUTARNJE USTROJSTVO MINISTARSTVA

Članak 2.

Za obavljanje poslova u Ministarstvu, ustrojavaju se sljedeće
upravne organizacije u sastavu Ministarstva i unutarnje ustrojstvene
jedinice.

1. Kabinet ministra,

2. Ured tajnika Ministarstva,

3. Uprava za normativne i upravno-pravne poslove,

4. Uprava za turističku politiku i tržište,

5. Uprava za razvoj turizma.

III. DJELOKRUG I USTROJSTVO UPRAVNIH ORGANIZACIJA U SASTAVU
MINISTARSTVA I UNUTARNJIH USTROJSTVENIH JEDINICA

1. KABINET MINISTRA

Članak 3.

U Kabinetu ministra obavljaju se protokolarni poslovi za ministra
i njegovog zamjenika; poslovi u svezi s realizacijom programa
aktivnosti ministra i njegovog zamjenika; poslovi u svezi s odnosima
sa sredstvima javnoga priopćivanja i internog informiranja;
poslovi u svezi s osiguranjem pravodobne dostave materijala za
Vladu Republike Hrvatske i Hrvatski državni sabor, kao i
drugi stručni i administrativni poslovi u svezi s realizacijom
programa rada i aktivnosti ministra i njegovog zamjenika.

2. URED TAJNIKA MINISTARSTVA

Članak 4.

Ured tajnika Ministarstva je posebna ustrojstvena jedinica koja
obavlja upravne, stručne i administrativne poslove za potrebe
Ministarstva; obavlja tehničke poslove u svezi s usklađivanjem
rada upravnih organizacija i unutarnjih ustrojstvenih jedinica
Ministarstva; izrađuje prijedlog programa rada Ministarstva
na osnovi nacrta planova rada upravnih organizacija i ustrojstvenih
jedinica Ministarstva; koordinira poslove na ostvarivanju plana
rada Ministarstva; prati namjensko trošenje proračunskih
sredstava, odobrenih Ministarstvu; kontrolira usklađenost
nabave robe i usluga, sukladno zakonskim propisima; surađuje
u izradi financijskih i drugih izvješća za potrebe
Državnog ureda za reviziju; kontrolira tehničku i
financijsku obradu zahtjeva za dodjelu potpora i subvencija iz
ovlasti Ministarstva; obavlja poslove planiranja i razvitka informatičkog
sustava Ministarstva te njegovo povezivanje s ostalim tijelima
državne uprave, ustanovama i institucijama, te uključivanje
u svjetsku globalnu mrežu (Internet); obavlja poslove obrane
iz djelokruga Ministarstva; vodi skrb o stanju kadrova u Ministarstvu
i predlaže planove stručnog usavršavanja i osposobljavanja
državnih službenika i namještenika; izrađuje
izvješća o ostvarivanju plana rada Ministarstva te
o drugim pitanjima u svezi s radom i ustrojem Ministarstva; vodi
i koordinira financijske, računovodstvene, analitičke,
opće, kadrovske, tehničke i pomoćne tehničke
poslove.

Za obavljanje poslova iz djelokruga Ureda tajnika Ministarstva,
ustrojavaju se:

2.1. Odjel za kadrovske i opće poslove, informatizaciju
i internu reviziju,

2.2. Odjel za financijsko-računovodstvene poslove.

Članak 5.

2.1. Odjel za kadrovske i opće poslove, informatizaciju
i internu reviziju obavlja kadrovske i opće poslove; prati
i provodi mjere kadrovske politike Ministarstva; obavlja poslove
oko izbora kandidata za prijam u radni odnos te raspored službenika
i namještenika; sudjeluje u izradi internih akata Ministarstva;
sudjeluje u izradi i realizaciji programa stručnog usavršavanja;
prati statusna prava djelatnika, njihov rad i napredovanje u službi;
obavlja poslove urudžbiranja i otpreme otpravaka; obavlja
poslove prijepisa i umnožavanja materijala i neposredne dostave
otpravaka; priprema prijedloge planova i pripravnih mjera za obranu
zemlje, te planova za funkcioniranje turističke privrede
za vrijeme rata; priprema elemente za planove obrane Republike
Hrvatske, kao i druge poslove iz djelokruga obrane, utvrđene
zakonom; obavlja poslove planiranja i razvitka informacijskog
sustava Ministarstva; utvrđuje strategiju korištenja
resursa i informacijskog sustava, prikuplja, obrađuje i distribuira
podatke; prati korištenje resursa; analizira rezultate primjene
računala i računske opreme instalirane u Ministarstvu;
izrađuje plan i program informatičkog osposobljavanja
službenika i namještenika Ministarstva; utvrđuje
i ostvaruje potrebe povezivanja Ministarstva s tijelima državne
uprave kao i s resornim institucijama i ustanovama; održava
WEB stranice Ministarstva s uključenjem u svjetsku globalnu
mrežu (Internet); izrađuje softwer za potrebe Ministarstva;
izrađuje sustav dnevnog informiranja na domaćem turističkom
tržištu; prati pravilnosti u namjenskom trošenju
sredstava proračuna, odobrenih Ministarstvu; kontrolira
usklađenost nabave robe i usluga, sukladno zakonskim propisima;
surađuje u izradi financijskih i drugih izvješća
za potrebe Državnog ureda za reviziju; kontrolira tehničku
i financijsku obradu zahtjeva za dodjelu potpora i subvencija
iz ovlasti Ministarstva.

Članak 6.

2.1. Odjel za kadrovske i opće poslove, informatizaciju
i internu reviziju ima sljedeće unutarnje ustrojstvene jedinice:

2.1.1. Odsjek za kadrovske i opće poslove,

2.1.2.Odsjek za informatizaciju,

2.1.3. Odsjek za internu reviziju.

Članak 7.

2.1.1. Odsjek za kadrovske i opće poslove obavlja kadrovske
i opće poslove; prati i provodi mjere kadrovske politike
Ministarstva; obavlja poslove oko izbora kandidata za prijam u
radni odnos i raspored službenika i namještenika; sudjeluje
u izradi internih akata Ministarstva; sudjeluje u izradi i realizaciji
programa stručnog usavršavanja; prati statusna prava
djelatnika, njihov rad i napredovanje u službi; obavlja poslove
urudžbiranja i otpreme otpravaka; obavlja poslove prijepisa
i umnožavanja materijala i neposredne dostave otpravaka;
priprema prijedloge planova i pripravnih mjera za obranu zemlje,
te planova za funkcioniranje turističke privrede za vrijeme
rata; priprema elemente za planove obrane Republike Hrvatske,
kao i druge poslove iz djelokruga obrane, utvrđene zakonom.

Članak 8.

2.1.2. Odsjek za informatizaciju obavlja poslove planiranja i
razvitka informacijskog sustava Ministarstva; izrađuje prijedlog
godišnjega plana i proračuna izdataka Ministarstva
za informatičku opremu, sistemske programe i aplikacije;
utvrđuje strategiju korištenja i zaštite resursa
informacijskog sustava Ministarstva; osigurava funkcionalnost
prikupljanja, obrade i distribucije podataka u informacijskom
sustavu Ministarstva; analizira i unapređuje primjenu računala,
sistemskih programa i aplikacija u Ministarstvu; kontinuirano
osigurava program informatičkog osposobljavanja službenika
i namještenika u Ministarstvu; izvršava osnovno osposobljavanje
službenika i namještenika i pruža stručnu
pomoć u radu s računalom; po potrebi sudjeluje u
povezivanju Ministarstva s tijelima državne uprave kao i
s resornim institucijama i ustanovama; održava stranice Ministarstva
na Internetu; izrađuje manje složene aplikacije za potrebe
Ministarstva; obavlja i druge poslove iz svoga djelokruga.

Članak 9.

2.1.3. Odsjek za internu reviziju prati pravilnosti u namjenskom
trošenju sredstava proračuna, odobrenih Ministarstvu;
kontrolira usklađenost nabave robe i usluga sukladno sa zakonskim
propisima; surađuje u izradi financijskih i drugih izvješća
za potrebe Državnog ureda za reviziju; kontrolira tehničku
i financijsku obradu zahtjeva za dodjelu potpora i subvencija
iz ovlasti Ministarstva; obavlja i druge poslove iz svoje nadležnosti.

Članak 10.

2.2. Odjel za financijsko-računovodstvene poslove organizira
rad računovodstveno-financijskog poslovanja, sukladno sa
zakonskim odredbama i posebnim naputcima ovlaštenih tijela;
postavlja i izrađuje interni računski plan po računima
za Glavne knjige I. i II., a sukladno s Pravilnikom o računskom
planu proračuna; prema naputcima ovlaštenih tijela
planira godišnja financijska sredstva na razini Ministarstva
(izrada državnog proračuna), te po potrebi izrađuje
i predlaže preraspodjelu planova; izrađuje mjesečna
izvješća o utrošenim sredstvima po svim pozicijama
proračuna i mjestu nastajanja; izrađuje kvartalne i,
unutar kvartalnih, mjesečne financijske planove, sukladno
s odobrenim sredstvima za fiskalnu godinu; prati izvršenje
financijskoga plana proračuna, te obavlja usklađivanja
primljenih sredstava po skupinama, podskupinama i odjeljcima računa
računskoga plana; vodi i iskazuje podatke o stanju i promjeni
imovine, obveza i izvora vlasništva; inicira pripreme i osigurava
podloge za redovni godišnji popis materijalne imovine; izrađuje
godišnja i polugodišnja glavna financijska izvješća;
prati zakonske propise iz područja financijsko-računovodstvenog
poslovanja; kontrolira zahtjeve za subvencije, te daje nalog za
plaćanje istih u zemlji i inozemstvu; vodi glavne i pomoćne
blagajne, gotovinske uplate i isplate; obavlja obračun
i likvidira putne naloge za službena putovanja u zemlji i
inozemstvu; obračunava plaće i naknade djelatnicima;
organizira način internog zaduživanja djelatnika s
materijalnom imovinom; obračunava ugovore o djelu i obavlja
plaćanje obveza na toj osnovi.

3. UPRAVA ZA NORMATIVNE I UPRAVNO-PRAVNE POSLOVE

Članak 11.

Uprava za normativne i upravno-pravne poslove obavlja upravne
i pravne poslove iz djelokruga Ministarstva, a poglavito: priprema
i izrađuje koncepcijska rješenja za izradu zakona i drugih
propisa; priprema nacrte prijedloga zakona i prijedloga drugih
propisa; izrađuje nacrte, upute, pravna stajališta i
mišljenja u svezi s provedbom zakona i drugih propisa; prati
primjenu i izvršavanje zakona i drugih propisa iz područja
ugostiteljstva i turizma; vodi upravni postupak, te provodi upravni
nadzor u područjima iz svoga djelokruga; ostvaruje suradnju
s tijelima jedinica lokalne samouprave i uprave glede primjene
zakona i drugih propisa; daje objašnjenja za primjenu zakona
i drugih propisa; izrađuje uvjerenja, potvrde i druge akte
iz djelokruga Ministarstva; prati funkcioniranje sustava turističkih
zajednica; obavlja nadzor nad radom turističkih zajednica;
daje stručna mišljenja i objašnjenja u svezi
s primjenom i provedbom zakona i podzakonskih akata vezanih za
rad turističkih zajednica; obavlja poslove vezane za upis
turističkih zajednica u Upisnik turističkih zajednica;
izrađuje propisane suglasnosti turističkim zajednicama;
obavlja poslove u skladu s naputcima ministra i druge poslove
iz svoga djelokruga.

Za obavljanje poslova iz djelokruga Uprave, ustrojavaju se:

3.1. Odjel za normativne poslove,

3.2. Odjel za upravno-pravne poslove,

3.3. Odjel za sustav turističkih zajednica.

Članak 12.

3.1. Odjel za normativne poslove priprema i izrađuje koncepcijska
rješenja za izradu zakona i drugih propisa; obavlja poslove
u svezi s pripremom i izradom nacrta prijedloga zakona i prijedloga
drugih propisa iz područja ugostiteljstva i turizma; koordinira
pripremu izrade nacrta zakona i drugih propisa iz djelokruga Ministarstva,
u suradnji s drugim ustrojstvenim jedinicama; izrađuje primjedbe,
prijedloge i mišljenja, na nacrte prijedloga zakona i drugih
propisa iz djelokruga drugih državnih tijela; izrađuje
upute, pravna stajališta i mišljenja u svezi s provedbom
zakona i drugih propisa iz područja ugostiteljstva i turizma;
prati propise i akte Europske unije i turistički najrazvijenijih
zemalja izvan EU; daje objašnjenja za primjenu zakona i drugih
propisa iz područja ugostiteljstva i turizma; obavlja i
druge poslove iz svoga djelokruga.

Članak 13.

3.2. Odjel za upravno-pravne poslove vodi upravni postupak; provodi
upravni nadzor u područjima iz djelokruga Ministarstva;
prati primjenu i izvršavanje zakona i drugih propisa iz područja
ugostiteljstva i turizma; ostvaruje suradnju s tijelima jedinica
lokalne samouprave i uprave glede primjene zakona i drugih propisa;
sudjeluje u izradi nacrta prijedloga zakona i prijedloga drugih
propisa iz područja ugostiteljstva i turizma; izrađuje
uvjerenja, potvrde i druge akte iz djelokruga Odjela; surađuje
na pripremi odgovora na zastupnička pitanja; daje odgovore
na predstavke i pritužbe građana u odnosu na upravni
postupak; prati propise i predlaže promjene u tim propisima;
obavlja i druge poslove iz svoga djelokruga.

Članak 14.

3.3. Odjel za sustav turističkih zajednica prati funkcioniranje
sustava turističkih zajednica i ostvarivanje ciljeva i
zakonskih zadaća turističkih zajednica; prati zakonitost
rada turističkih zajednica; obavlja nadzor nad radom turističkih
zajednica; daje stručna mišljenja i objašnjenja
u svezi s primjenom i provedbom propisa vezanih za turističke
zajednice; obavlja poslove vezane za upis turističkih zajednica
u Upisnik turističkih zajednica; izrađuje propisane
suglasnosti turističkim zajednicama; izrađuje uvjerenja
i potvrde iz djelokruga Odjela; sudjeluje u izradi nacrta prijedloga
zakona i prijedloga propisa, vezanih za ustroj i rad turističkih
zajednica, te obavlja i druge poslove iz svoga djelokruga.

4. UPRAVA ZA TURISTIČKU POLITIKU I TRŽIŠTE

Članak 15.

Uprava za turističku politiku i tržište utvrđuje
turističku politiku i mjere za njeno provođenje; prati
i analizira turističku politiku županija; utvrđuje
kvantitativne i dr. ciljeve, pretpostavke i mjere kratkoročnog
razvoja turizma; sudjeluje u izradi strategije razvoja turizma
i njenom provođenju; prati i analizira djelovanje zakona i
mjera ukupne gospodarske politike na turizam, predlaže i
provodi mjere za poticanje i povećanje konkurentnosti turističkoga
gospodarstva; prati i analizira položaj, učinke i
doprinos turizma ukupnom gospodarstvu; prati i analizira mjere
iz ovlasti lokalne uprave i samouprave na poslovanje gospodarskih
subjekata; prati i analizira globalna kretanja turističkih
tijekova na domaćem i stranom tržištu; prati i
analizira konkurentnost domaće turističke ponude
u odnosu na konkurentske zemlje; prati kretanja, poslovanje i
konkurentnost pojedinih dijelova turističke ponude i predlaže
mjere za njeno poboljšanje, prati i analizira faktore koji
utječu na kvalitetu i konkurentnost turističke ponude
i s drugim mjerodavnim resorima koordinira mjere na pripremi turističke
ponude i uspješnog odvijanja turističkoga prometa;
prati i analizira faktore i razvoj turističke ponude i
potražnje na međunarodnom tržištu; prati i
analizira kretanja i karakteristike potražnje pojedinih turističkih
tržišta i njihove moguće kratkoročne učinke;
predlaže mjere za poticanje i povećanje učinaka
pojedinih tržišta ili segmenata potražnje; prati
i analizira kretanje zaposlenosti i potrebe obrazovanja kadrova;
surađuje s Hrvatskom turističkom zajednicom na unapređenju
aktivnosti na pojedinim tržištima; surađuje s turističkim
zajednicama na unapređenju ponude i proširenju sadržaja
u turističkim mjestima; surađuje sa stručnim
udrugama na unapređenju kvalitete i poboljšanju uvjeta
poslovanja; izrađuje i provodi propise kojima se uređuje
razvrstavanje, minimalni uvjeti i kategorizacija objekata, provodi
prvostupanjski upravni postupak kategorizacije objekata, provodi
upravni nadzor postupka kategorizacije koju provode županijski
uredi u prvom stupnju i rješava žalbe u prvostupanjskom
rješenju koja provode županijski uredi; vodi upisnik
objekata koji se kategoriziraju te evidenciju svih objekata po
vrstama i kategorijama; sudjeluje u izradi zakonskih i drugih
propisa Ministarstva.

Za obavljanje poslova iz djelokruga Uprave, ustrojavaju se:

4.1. Odjel za turističko tržište i unapređenje
kvalitete,

4.2. Odjel za turističku politiku,

4.3. Odjel za ekonomske analize i statistiku,

4.4. Odjel za razvrstavanje i kategorizaciju.

Članak 16.

4.1. Odjel za turističko tržište i unapređenje
kvalitete prati i analizira globalni razvoj, kretanja, karakteristike
i promjene turističke ponude i potražnje na domaćem
i stranom tržištu; prati i analizira karakteristike,
kretanje, važnost i potencijale pojedinih turističkih
tržišta i segmenata potražnje; prati i analizira
faktore koji utječu na kretanje potražnje s pojedinih
tržišta ili pojedinih segmenata; prati i analizira konkurentnost
domaće turističke ponude u odnosu na konkurentske
zemlje; predlaže politiku direktnih i indirektnih mjera za
poticanje pojedinih segmenata potražnje i intenziviranje
prometa s pojedinih tržišta; daje smjernice za poduzimanje
promotivnih i dr. aktivnosti na pojedinim tržištima;
surađuje s Hrvatskom turističkom zajednicom i sustavom
turističkih zajednica na unapređenju nastupa na pojedinim
tržištima; provodi politiku poticajnih mjera za poboljšanje
turističkoga prometa; predlaže mjere za poboljšanje
ukupne turističke ponude i s drugim mjerodavnim resorima
koordinira mjere na pripremi i odvijanju turističkoga prometa;
surađuje s turističkim zajednicama na unapređenju
sadržaja i ponude u turističkim mjestima; prati i
analizira faktore koji utječu na kvalitetu ukupne hrvatske
turističke ponude i njezinu konkurentnost na tržištu.

Članak 17.

4.2. Odjel za turističku politiku utvrđuje turističku
politiku i mjere za njeno provođenje; prati i analizira turističku
politiku županija; sudjeluje u izradi strategije razvoja
turizma i njenom provođenju; utvrđuje kvantitativne i
dr. ciljeve, pretpostavke i mjere kratkoročnog razvoja
turizma; prati i analizira djelovanje zakona i mjera ukupne gospodarske
politike na položaj turizma i pojedinih grupacija; prati
i analizira učinke i doprinos turizma ukupnom gospodarstvu;
predlaže i provodi mjere za poticanje i povećanje konkurentnosti
turističkoga gospodarstva; prati konkurentnost i poslovanje
pojedinih segmenata ponude i predlaže mjere za njeno poboljšanje;
prati i analizira kretanje zaposlenosti i potrebe obrazovanja
kadrova te predlaže mjere za njezino poboljšanje; prati
i analizira mjere iz ovlasti lokalne uprave i samouprave, na poslovanje
pojedinih grupacija.

Članak 18.

4.3. Odjel za ekonomske analize i statistiku prati i analizira
globalna kretanja i pokazatelje poslovanja i razvoja turizma;
prati i analizira rezultate i značajke poslovanja gospodarskih
subjekata, pojedinih grupacija i turizma u cjelini, prati i analizira
učinkovitost i konkurentnost gospodarskih subjekata i grupacija
u međunarodnom konkurentskom okružju; prikuplja i obrađuje
statističke i dr. podatke relevantne za turizam te formira
baze podataka o osnovnim kretanjima i pokazateljima; prati i analizira
stanje i elemente ukupne turističke ponude i pojedinih
segmenata; izrađuje periodične izvještaje i analize
prikupljenih podataka.

Članak 19.

4.4. Odjel za razvrstavanje i kategorizaciju izrađuje i provodi
propise o kategorizaciji svih ugostiteljskih i turističkih
objekata u neposrednom postupku; provodi prvostupanjski upravni
postupak kategorizacije objekata; provodi upravni nadzor postupka
kategorizacije koju provode županijski uredi u prvom stupnju;
rješava žalbe na prvostupanjska rješenja o kategorizaciji
koja provode županijski uredi; vodi upisnik ugostiteljskih
i turističkih objekata koji se kategoriziraju; vodi evidenciju
svih kategoriziranih objekata po vrstama i kategorijama; daje
stručna mišljenja, objašnjenja i upute u pitanjima
primjene i provedbe propisa o razvrstavanju i kategorizaciji;
prati stanje kategoriziranih objekata, predlaže mjere za
unapređivanje i poboljšanje tehničkih i dr. standarda
i kvalitete usluga; prati međunarodne propise i propise konkurentskih
turističkih zemalja o razvrstavanju i kategoriji.

5. UPRAVA ZA RAZVOJ TURIZMA

Članak 20.

Uprava za razvoj turizma koordinira poslove u svezi s donošenjem
i provođenjem strategije razvoja hrvatskog turizma; prati
razvojne i druge dokumente i politiku ostalih gospodarskih djelatnosti
koje utječu na turizam; predlaže razvojne mjere usmjerene
na ubrzanje procesa privatizacije i restrukturiranja u turizmu;
(pruža svakovrsne informacije i savjetodavne usluge važne
za kreditiranje, izgradnju i unapređenje maloga poduzetništva);
predlaže mjere poticanja investicijske aktivnosti; surađuje
sa svim državnim i drugim institucijama na projektima i programima
obnove, izgradnje i ulaganja u turizam, te na programima gospodarske
integracije nerazvijenih područja; potiče, usmjerava
i olakšava razvoj tzv. malog obiteljskog hotelijerstva i
ugostiteljstva, kao i ostalih vrsta turističke ponude,
domaćim i stranim investitorima pruža informacije o
mogućnostima izravnog ulaganja u postojeća poduzeća
ili o mogućnostima razvoja novih projekata u turizmu; prati
mjere i stanje, pojave i kretanja u području pojedinih
selektivnih oblika turizma: nautički, zdravstveni, seoski,
kongresni, lovni, omladinski i dr.; predlaže koncepcije i
politiku razvoja pojedinih selektivnih oblika turizma i prati
njihovo provođenje, surađuje s odgovarajućim udruženjima,
savezima i drugim institucijama iz područja selektivnih
oblika turizma radi predlaganja mjera za njihov razvoj i unapređenje,
prati propise, predlaže izmjene, te daje prijedloge prilikom
donošenja novih propisa koji se odnose na selektivne oblike
turizma; obavlja poslove glede valorizacije nacionalnih parkova
s turističke osnove i uključivanja nacionalnih parkova
u turističku ponudu; obavlja ostale poslove vezane za razvoj
i unapređenje selektivnih oblika turizma; vrednuje prirodnu
resornu osnovu; definira politiku koncesija vezanu uz turizam;
analizira stanje turističke prometne infrastrukture te
definira politiku vezanu uz turističke tijekove; prati
mjere vezane za nacionalnu politiku prostora i surađuje s
ovlaštenim tijelima u donošenju propisa i prostornih
planova; definira osnovicu za razvoj ekološke turističke
ponude u postojećim razvijenim turističkim destinacijama;
analizira i vrednuje stanje turističke infrastrukture i
zaštite okoliša u turističkim mjestima te predlaže
prioritetne mjere - projekte; usmjerava razvoj različitih
ekoloških prihvatljivih oblika turizma; predlaže najpogodnije
konkretne lokacije i oblike turističkog razvoja; koordinira
i potiče multilateralnu i bilateralnu suradnju; predlaže
aktivnosti i sudjeluje u radu međunarodnih turističkih
organizacija; prati međunarodne propise i prati razvoj drugih
turističkih zemalja.

Za obavljanje poslova iz djelokruga Uprave, ustrojavaju se:

5.1. Odjel za razvoj turizma,

5.2. Odjel za restrukturiranje,

5.3. Odjel za selektivne oblike turizma,

5.4. Odjel za turističku prostornu politiku i zaštitu
okoliša.

Članak 21.

5.1. Odjel za razvoj turizma koordinira poslove u svezi s donošenjem
i provođenjem strategije hrvatskog turizma; prati nacionalne
razvojne i druge dokumente te politiku ostalih gospodarskih djelatnosti
koje utječu na turizam; predlaže mjere za razvoj turizma
u nacionalnim i drugim razvojnim dokumentima; prati mjere koje
utječu na elemente nacionalnoga turističkog proizvoda;
predlaže mjere poticanja investicijskih aktivnosti u turizmu;
surađuje sa svim državnim i drugim institucijama na projektima
i programima obnove, izgradnje i ulaganja u turizam, te na projektima
gospodarske integracije nerazvijenih područja; domaćim
i stranim investitorima pruža informacije o mogućnostima
izravnog ulaganja u postojeća poduzeća ili u nove
projekte u turizmu; potiče i usmjerava razvoj maloga poduzetništva
u turizmu; predlaže koordinira i potiče suradnju s
međunarodnim institucijama iz područja turizma. Prati
uvjete dolaska stranih turista i međunarodne propise koji
reguliraju turističke tijekove.

Odjel za razvoj turizma ima sljedeće unutarnje ustrojstvene
jedinice:

5.1.1. Odsjek za ulaganje i unapređenje poduzetništva,

5.1.2. Odsjek za turističku međunarodnu suradnju.

Članak 22.

5.1.1. Odsjek za ulaganje i unapređenje poduzetništva
pruža informacije o mogućnostima ulaganja u postojeća
poduzeća ili u nove projekte u turizmu; potiče i
prati razvoj pojedinih poduzetničkih projekata; prati i
sudjeluje u uvođenju novih tehnologija i poduzetničkih
znanja, te programa unapređenja poslovanja gospodarskih subjekata;
izrađuje baze podataka o pojedinačnim poduzetničkim
projektima iz svoga djelokruga; potiče i usmjerava razvoj
maloga poduzetništva u turizmu; sudjeluje u pripremi sastanaka,
posjeta, izrađuje analize i izvještaje iz svoga djelokruga.

Članak 23.

5.1.2. Odsjek za turističku međunarodnu suradnju pruža
stranim fizičkim i pravnim osobama: informacije o mogućnostima
ulaganja u postojeća poduzeća ili u nove projekte
u turizmu; prati uvjete dolaska stranih turista i međunarodnih
propisa koji reguliraju turističke tijekove; prati i prikuplja
zakonske i druge međunarodne propise, kao i propise drugih
zemalja koji reguliraju djelatnost turizma; predlaže aktivnosti
i sudjeluje u radu međunarodnih organizacija i udruženja;
prati i analizira utjecaj međunarodnih turističkih
organizacija na razvoj turizma; predlaže politiku razvoja
multilatelarne i bilateralne suradnje i mjere za njezino unapređenje;
predlaže sadržaj ugovora o bilateralnoj suradnji i sudjeluje
u njegovoj provedbi; sudjeluje u pripremi međunarodnih sastanaka,
posjeta, izrađuje analize i izvještaje iz svoga djelokruga.

Članak 24.

5.2. Odjel za restrukturiranje prati mjere i relevantne podatke
o nacionalnom hotelijerstvu; surađuje sa svim državnim
i drugim institucijama u analizi i obradi podataka relevantnih
za nacionalno hotelijerstvo; predlaže modele restrukturiranja
u hotelijerstvu te surađuje sa svim državnim i drugim
institucijama u provođenju odabranih modela restrukturiranja;
analizira značajke poslovanja pojedinačnih trgovačkih
društava u sektoru hotelijerstva i ugostiteljstva; predlaže
mjere turističke politike usmjerene na ubrzanje procesa
privatizacije; sudjeluje u pripremi sastanaka, posjeta; izrađuje
analize i izvještaje iz svoga djelokruga; investitorima pruža
informacije o načinima restrukturiranja te o modalitetima
dokapitalizacije.

Članak 25.

5.3. Odjel za selektivne oblike turizma prati mjere i stanje,
pojave i kretanja u području pojedinih selektivnih oblika
turizma: nautički, kulturni, zdravstveni, kongresni, seoski,
lovni, omladinski i dr.; predlaže koncepciju i politiku razvoja
pojedinih selektivnih oblika turizma; surađuje s odgovarajućim
udruženjima i drugim institucijama vezanim za selektivne
oblike turizma; prati i analizira sustavne i druge uvjete razvoja
pojedinih selektivnih oblika turizma i predlaže poticajne
mjere za njihov razvoj i unapređenje; prati propise, predlaže
izmjene te daje prijedloge prilikom donošenja novih propisa
koji se odnose na selektivne oblike turizma; sudjeluje u pripremi
sastanaka, posjeta; izrađuje analize i izvještaje iz
svoga djelokruga.

Članak 26.

5.4. Odjel za turističku prostornu politiku i zaštitu
okoliša analizira, vrednuje i predlaže prirodnu resornu
osnovu za razvoj turizma; definira politiku te prati i predlaže
mjere vezane za koncesije u turizmu; prati mjere vezane za nacionalnu
politiku prostora koje utječu na razvoj turizma i surađuje
s ovlaštenim tijelima u donošenju propisa i prostornih
planova; prati mjere vezane za politiku javnoga dobra u turističkim
područjima, analizira stanje prometne infrastrukture te
definira politiku vezanu uz turističke tijekove; potiče
ekološko usmjerenje u razvoju turističke ponude; analizira
i vrednuje stanje zaštite okoliša u turističkim
mjestima, te predlaže prioritetne mjere - projekte; prati
mjere vezane za reguliranje rada nacionalnih parkova, te obavlja
poslove vezane uz turističku valorizaciju nacionalnih parkova;
ocjenjuje prostorne aspekte razvojnih projekata u turizmu; sudjeluje
u pripremi sastanaka, posjeta; izrađuje analize i izvještaje
iz svoga djelokruga.

IV. UPRAVLJANJE UPRAVNIM ORGANIZACIJAMA U SASTAVU MINISTARSTVA
I UNUTARNJIM USTROJSTVENIM JEDINICAMA MINISTARSTVA

Članak 27.

Radom Ministarstva upravlja ministar.

Radom Ureda tajnika Ministarstva upravlja tajnik Ministarstva.

Upravama u Ministarstvu upravljaju pomoćnici ministra.

Radom odjela upravljaju načelnici odjela.

Radom Kabineta ministra upravlja tajnik Kabineta.

Radom odsjeka upravljaju donačelnici.

Članak 28.

Pomoćnici ministra odgovorni su za svoj rad ministru.

Tajnik Ministarstva odgovoran je za svoj rad ministru.

Načelnici odjela odgovorni su za svoj rad pomoćniku
ministra i ministru.

Načelnici u Uredu tajnika Ministarstva odgovorni su za
svoj rad tajniku Ministarstva i ministru.

Donačelnici odsjeka odgovorni su za svoj rad načelniku
odjela u čijem je sastavu odsjek, pomoćniku ministra
i ministru.

Donačelnici odsjeka u Uredu tajnika Ministarstva odgovorni
su za svoj rad načelniku odjela u čijem je sastavu
odsjek, tajniku Ministarstva i ministru.

Ovlasti i odgovornosti državnih službenika iz ovoga
članka, te ostalih državnih službenika i namještenika,
pobliže će se utvrditi Pravilnikom o unutarnjem redu
Ministarstva.

Članak 29.

Savjetodavno tijelo ministra je Kolegij ministra.

Sastav Kolegija određuje ministar.

V. SLUŽBENICI I NAMJEŠTENICI MINISTARSTVA

Članak 30.

Poslove i zadaće iz djelokruga Ministarstva, ovisno o vrsti,
složenosti, stručnoj spremi i drugim uvjetima obavljaju
službenici i namještenici, raspoređeni u službenička
zvanja i položaje te namještenička radna mjesta.

Okvirni broj potrebnih državnih službenika i namještenika
za obavljanje poslova iz ovlasti Ministarstva prikazan je u tablici
koja je sastavni dio ove Uredbe i ne objavljuje se u »Narodnim
novinama«.

VI. SURADNJA S DRUGIM TIJELIMA DRŽAVNE UPRAVE I PRAVNIM
OSOBAMA KOJE IMAJU JAVNE OVLASTI

Članak 31.

Ministarstvo surađuje s drugim tijelima državne uprave
i s pravnim osobama koje imaju javne ovlasti u svezi s ostvarivanjem
stručnih i upravnih poslova iz djelokruga Ministarstva.

Ministarstvo surađuje i sa stručnim, znanstvenim i
drugim ustanovama i institucijama radi rješavanja pojedinih
stručnih i upravnih pitanja iz djelokruga Ministarstva.

Radi rasprave o pojedinim pitanjima iz djelokruga Ministarstva,
utvrđivanja nacrta propisa, davanja stručnih mišljenja,
prijedloga o važnim pitanjima iz djelokruga Ministarstva,
ministar osniva stručne savjete odnosno radne skupine.

Aktom o osnivanju utvrđuje se djelokrug i način rada
stručnog savjeta odnosno radne skupine.

VII. PRIJELAZNE I ZAVRŠNE ODREDBE

Članak 32.

Pitanja od važnosti za rad Ministarstva koja nisu uređena
zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu Ministarstva turizma.

Pravilnikom iz stavka 1. ovoga članka utvrdit će
se broj potrebnih državnih službenika i namještenika,
s naznakom njihovih osnovnih poslova i zadaća i stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja od važnosti za rad Ministarstva.

Ministar turizma će u roku 30 dana od dana stupanja na snagu
ove Uredbe, donijeti Pravilnik o unutarnjem redu Ministarstva
turizma.

Članak 33.

Danom stupanja na snagu ove Uredbe prestaje važiti Uredba
o unutarnjem ustrojstvu Ministarstva turizma (»Narodne novine«,
broj 163/98).

Članak 34.

Ova Uredba stupa na snagu osmoga dana od dana objave u »Narodnim
novinama«.

Klasa: 023-03/00-01/23
Urbroj: 5030115-00-3
Zagreb, 30. ožujka 2000.

Potpredsjednik,
zamjenik predsjednika
**dr. sc. Goran Granić**, v. r.

Uredba, NN 37/2000-850